রাজবাড়ী জেলা স্টেডিয়াম

রাজবাড়ী জেলা স্টেডিয়াম ১৯৬৪ সালে প্রতিষ্ঠিত, বাংলাদেশের একটি জেলা পর্যায়ের স্টেডিয়াম। স্থাপনাটি রাজবাড়ী জেলার রাজবাড়ী পৌরসভার বড়পুল এলাকায় রাজবাড়ী-কুষ্টিয়া আঞ্চলিক মহাসড়কের পাশে অবস্থিত। বাংলাদেশের বেশীরভাগ স্টেডিয়ামের মত এই ক্রীড়া স্থাপনাটিও জাতীয় ক্রীড়া পরিষদের অধিভূক্ত এবং স্থানীয় রাজবাড়ী জেলা ক্রীড়া সংস্থার তত্ত্বাবধায়নে রয়েছে। এটি জেলার একমাত্র স্টেডিয়াম এবং রেলওয়ে মাঠ ও সরকারী কলেজ মাঠের পাশাপাশি পৌরসভার মূল ক্রীড়া আয়োজনস্থল। স্টেডিয়ামটি জেলা ক্রীড়া সংস্থার আয়োজনে বিভিন্ন জেলা-উপজেলা, বয়স-শিক্ষা প্রতিষ্ঠান ভিত্তিক ক্রীড়া, প্রতিভা অন্বেষণ কার্যক্রম ও স্থানীয় লিগের স্বাগতিক মাঠ হিসেবে ব্যবহার হয়। এছাড়া এটি জেলা পর্যায়ে বাংলাদেশের জাতীয় দিবস সমূহে রাষ্ট্রীয় কর্মসূচীর প্রধান আয়োজনস্থল। ইতিহাস ১৯৬৪ সালে গোয়ালন্দ মহকুমার প্রশাসনিক কেন্দ্র রাজবাড়ী পৌরসভায় ভূমি অধিগ্রহণ ও আংশিক গ্যালারি নির্মাণ করে স্টেডিয়ামটি খেলাধুলার জন্য চালু করা হয়। ১৯৮৪ সালের ১ মার্চে গোয়ালন্দ মহকুমাকে রাজবাড়ী জেলায় প্রশাসনিক রূপান্তরের পর এটি আনুষ্ঠানিক নাম 'রাজবাড়ী জেলা স্টেডিয়াম' করা হয়। স্থানীয় ক্রীড়া সংগঠক কাজী হেদায়েত হোসেন মৃত্যুর আগ পর্যন্ত এটির নির্মাণ তদারকি করেছিলেন। তার মরনোত্তর সম্মানে স্থাপনাটির নাম 'কাজী হেদায়েত হোসেন স্টেডিয়াম' ছিল। জেলা প্রশাসন বাংলাদেশে কোভিড-১৯ এর বৈশ্বিক মহামারি চলাকালীন সংগ নিরোধ ও সামাজিক দুরত্ব রেখে কেনাকাটার জন্য এখানে অস্থায়ী কাঁচাবাজার করেছিল। অবকাঠামো রাজবাড়ী জেলা স্টেডিয়াম ১৩ একর ভূমির উপর নির্মিত ক্রীড়া স্থাপনা। আংশিক দর্শকদের বসার গ্যালারি, খেলোয়াড়দের পরিবর্তন কক্ষ, স্টেডিয়ামের প্রাথমিক অবকাঠামোর অংশ। এছাড়া এটির অন্তর্গত ভবনে একসময় জেলা মহিলা ক্রীড়া সংস্থার দপ্তর ছিল, যা বর্তমানে পরিত্যক্ত। আয়োজন এটি রাজবাড়ী জেলা প্রশাসন ও ক্রীড়া সংস্থার উদ্যোগে নিয়মিত অনুষ্ঠিত ফুটবল, ক্রিকেট, গ্রামীণ খেলাধুলা, ও শিক্ষা প্রতিষ্ঠান ভিত্তিক প্রতিযোগিতা, আয়োজনের স্বাগতিক মাঠ। প্রতিযোগিতা না থাকলেও জেলার স্থানীয় খেলোয়াড়রা এখানে অনুশীলন করেন। এখানে ফুটবলের বিভিন্ন প্রতিযোগিতা হয়। এগুলির মধ্যে স্থানীয় জেলা প্রশাসনের নিয়মিত ফুটবল প্রতিযোগিতা- জেলা প্রশাসক গোল্ডকাপ, বাংলাদেশ ফুটবল ফেডারেশন ও জেলা ক্রীড়া সংস্থার আয়োজনে প্রথম বিভাগ ফুটবল লিগ, চলমান থাকে। এটি ২০১৭ সালে জেএফএ অনূর্ধ্ব-১৪ মহিলা জাতীয় ফুটবল চ্যাম্পিয়নশিপ, ২০২৩ সালে অনুর্ধ-১৭ জাতীয় গোল্ড কাপ, ও ২০২৫ সালে এটি জাতীয় চ্যাম্পিয়নশিপ ফুটবলের আঞ্চলিক ভেন্যু ছিল। ক্রীড়ানুষ্ঠানের বাইরে এটি বাংলাদেশের জাতীয় দিবসসমূহ তথা বাংলাদেশের স্বাধীনতা দিবস ও বিজয় দিবসের রাষ্ট্রীয় অনুষ্ঠান যথা - জাতীয় পতাকা উত্তোলন, কুচকাওয়াজ, ও স্কুল ও কলেজের শিক্ষার্থীদের শারীরিক কসরৎ প্রদর্শনের প্রধান স্থান। তথ্যসূত্র